
ŠAKIŲ RAJONO SAVIVALDYBĖS ADMINISTRACIJOS TARNYBINIŲ KOMANDIRUOČIŲ TVARKOS APRAŠAS

I. BENDROSIOS NUOSTATOS

1. Šakių rajono savivaldybės administracijos tarnybinių komandiruočių tvarkos aprašas (toliau vadinama – Tvarkos aprašas) reglamentuoja Šakių rajono savivaldybės administracijos  (toliau – Administracija) tarnybinių komandiruočių tvarką, kuri parengta atsižvelgiant į Lietuvos Respublikos Vyriausybės 2004 m. balandžio 29 d. nutarimu Nr. 526 patvirtintas Tarnybinių komandiruočių išlaidų apmokėjimo biudžetinėse įstaigose taisykles. 
2. Tarnybine komandiruote laikomas valstybės tarnautojo arba darbuotojo, dirbančio pagal darbo sutartį (toliau – darbuotojas), išvykimas tam tikram laikui iš nuolatinės darbo vietos Administracijos direktoriaus arba jo įgalioto asmens siuntimu atlikti tarnybinio pavedimo.
Tarnybinis pavedimas – Administracijos direktoriaus ar jo įgalioto asmens duotas pavedimas atlikti darbo funkcijas ar kelti kvalifikaciją.
Tais atvejais, kai Administracijos darbuotojas ketina vykti į tarnybinę komandiruotę dėl jam pavestų funkcijų vykdymo savo iniciatyva, jis pateikia prašymą Administracijos direktoriui ar jo įgaliotam asmeniui, kuris priima sprendimą dėl darbuotojo siuntimo į tarnybinę komandiruotę.   
Sprendimo siųsti darbuotoją į tarnybinę komandiruotę pagrindas yra tarnybinis pavedimas arba Admininistracijos direktoriaus ar jo įgalioto asmens vizuotas  darbuotojo prašymas.
3. Pasiųstam į tarnybinę komandiruotę darbuotojui per visą komandiruotės laiką paliekama darbo vieta (pareigos) ir darbo užmokestis.
               4. Darbuotojui, dalyvaujančiam įgyvendinant Europos Sąjungos ir (arba) tarptautinių organizacijų finansuojamus paramos teikimo projektus, kai jo tarnybinės komandiruotės išlaidos apmokamos iš Europos Sąjungos ir (arba) tarptautinių organizacijų finansuojamų paramos teikimo projektų lėšų pagal minėtų projektų sutartyse numatytas sąlygas, netaikomos šių Taisyklių II skyriuje nustatytos tarnybinių komandiruočių į užsienio valstybes išlaidų apmokėjimo sąlygos.
 5. Administracijos direktorius arba jo įgalioti asmenys gali siųsti savo darbuotojus į tarnybinę komandiruotę:
5.1. į užsienio valstybę ne ilgiau kaip 30 kalendorinių dienų (neįskaitant kelionės laiko). Jeigu yra atskiras Lietuvos Respublikos Vyriausybės sprendimas dėl atstovavimo Lietuvos Respublikai tarptautiniuose renginiuose arba darbuotojas siunčiamas dalyvauti įgyvendinant Europos Sąjungos ir (arba) tarptautinių organizacijų finansuojamus paramos teikimo projektus, kai jo komandiruotės išlaidos apmokamos iš Europos Sąjungos ir (arba) tarptautinių organizacijų finansuojamų paramos teikimo projektų lėšų pagal minėtų projektų sutartyse numatytas sąlygas; siunčiamo darbuotojo į užsienį komandiruotės trukmė gali būti ilgesnė kaip 30 kalendorinių dienų.
6. Siuntimas į tarnybinę komandiruotę, išskyrus siuntimą į tarnybinę komandiruotę vienai darbo dienai Lietuvos Respublikos teritorijoje, įforminamas Administracijos direktoriaus arba jo įgalioto asmens įsakymu, kuris parengiamas atsižvelgiant į tarnybinę komandiruotę siunčiamo darbuotojo prašymą (1 priedas), suderintą su tiesioginiu vadovu. Įsakyme nurodoma siunčiamo į tarnybinę komandiruotę darbuotojo vardas, pavardė, pareigos, komandiruotės tikslas, vietovė (vietovės), komandiruotės trukmė ir komandiruotės išlaidos, kurias apmokės Administracija. Siunčiamam į tarnybinę komandiruotę darbuotojui gali būti išmokamas avansas. Įsakyme nurodytas avanso dydis neturi viršyti numatomų komandiruotės išlaidų. Važiuojant komandiruoto darbuotojo transporto priemone, su darbuotoju sudaroma automobilio panaudos sutartis (2 priedas), kurioje nustatoma Administracijos ir darbuotojo atsakomybė, pareigos, įsipareigojimai ir kitos sąlygos, komandiruotės įsakyme būtina nurodyti transporto  priemonės markę ir modelį, degalų sunaudojimo normas šimtui kilometrų ir komandiruotės metu planuojamą nuvažiuoti kilometrų skaičių.
Administracijos direktoriaus įsakymų dėl darbuotojų tarnybinių komandiruočių projektus rengia Bendrasis skyrius. 
6.1. Pavedimai Bendrajam skyriui turi būti pateikiami:
6.1.1. dėl tarnybinės komandiruotės į užsienio valstybę – ne vėliau kaip prieš 5 darbo dienas iki išvykimo į komandiruotę dienos;
6.1.2. dėl tarnybinės komandiruotės Lietuvos Respublikos teritorijoje – ne vėliau kaip prieš 5 darbo dienas iki išvykimo į komandiruotę dienos. 
 Prašymas teikiamas Dokumentų valdymo sistemoje (toliau- DVS), registruojant Darbuotojų prašymų, susijusių su darbo santykiais, registre PDP. DVS siunčiamo į tarnybinę komandiruotę darbuotojo prašymą, suderintą su tiesioginiu vadovu, vizuoja jį pavaduojantis darbuotojas. Siunčiamo į tarnybinę komandiruotę darbuotojo parašas DVS prilyginamas parašui popieriniame prašymo egzemplioriuje. Administracijos direktorius ar jo įgaliotas asmuo, gavęs pasirašytą ir registruotą darbuotojo prašymą, vizuoja prašymą ir perduoda jį padaliniams ar darbuotojams, kuriems būtina žinoti apie sprendimą.
 6.2. Prašymas siųsti į tarnybinę komandiruotę vienai darbo dienai Lietuvos Respublikos teritorijoje už Šakių rajono savivaldybės ribų teikiamas DVS, registruojant Darbuotojų prašymų, susijusių su darbo santykiais, registre PDP. DVS siunčiamo į tarnybinę komandiruotę darbuotojo prašymą, suderintą su tiesioginiu vadovu, vizuoja jį pavaduojantis darbuotojas, o Administracijos direktorius ar jo įgaliotas asmuo šį prašymą vizuoja su pastaba, išreikšdamas sutikimą leisti arba neleisti vykti į tarnybinę komandiruotę. Siunčiamo į tarnybinę komandiruotę darbuotojo parašas DVS prilyginamas parašui popieriniame prašymo egzemplioriuje. Administracijos direktorius ar jo įgaliotas asmuo, gavęs pasirašytą ir užregistruotą darbuotojo prašymą, perduoda susipažinti padaliniams ar darbuotojams, kuriems būtina žinoti apie sprendimą. Administracijos direktoriaus įsakymo projektas dėl siuntimo į tarnybinę komandiruotę nerengiamas.
6.3. Grįžęs iš tarnybinės komandiruotės, darbuotojas privalo per 3 darbo dienas pateikti Centralizuotos buhalterijos skyriui komandiruotės išlaidų ataskaitą (3 priedas) ir atitinkamus dokumentus apie tarnybinės komandiruotės metu patirtas faktines išlaidas. Jeigu buvo išmokėtas avansas  – grąžinti nepanaudotą avanso likutį.
6.4. Jei tarnybinė komandiruotė trunka ilgiau nei vieną dieną, darbuotojas per 5 dienas pateikia .Bendrajam skyriui raštišką tarnybinės komandiruotės ataskaitą (4 priedas), kurioje nurodoma ataskaitą pateikęs asmuo (vardas, pavardė, pareigos), komandiruotės pagrindas (įsakymo numeris, data), komandiruotės laikas ir vieta, komandiruotės tikslas, komandiruotės metu aptarti ar svarstyti klausimai, pasiūlymai dėl komandiruotėje įgytų žinių ir informacijos panaudojimo, komandiruotės biudžetas (iš kokių lėšų apmokamos su komandiruote susijusios išlaidos, nurodoma bendra komandiruotės kaina). Ataskaitos elektroninė forma pateikiamos Bendrojo skyriaus vyriausiajam specialistui, atsakingam už personalo tvarkymą.
6.5.Darbuotojas, grįžęs iš tarnybinės komandiruotės, per 5 dienas pateikia kvalifikacijos kėlimo pažymėjimo kopiją  Bendrojo skyriaus priimamojo sekretoriui.


II. TARNYBINIŲ KOMANDIRUOČIŲ Į UŽSIENIO VALSTYBES IŠLAIDŲ
APMOKĖJIMAS

7. Kai darbuotojas siunčiamas į tarnybinę  komandiruotę  į užsienio valstybę (valstybes),  jam apmokamos šios su tarnybine komandiruote susijusios išlaidos (toliau vadinama – komandiruotės išlaidos):
7.1. dienpinigiai;
7.2. gyvenamojo ploto nuomos išlaidos;
7.3. transporto išlaidos, susijusios su komandiruotės tikslais:
7.3.1. kelionės į užsienio valstybę (valstybes) ir iš jos (jų) komandiruotės dienomis, taip pat dienomis, kai kelionė dėl objektyvių priežasčių negalėjo pasibaigti komandiruotės dienomis, įskaitant atvejus, kai iš komandiruotės grįžtama po vidurnakčio, visų rūšių transporto priemonėmis, išskyrus lengvuosius automobilius taksi;
7.3.2. užsienio valstybės teritorijoje visų rūšių transporto priemonėmis;
7.3.3. nuvykimo visų rūšių transporto priemonėmis Lietuvos Respublikos teritorijoje, o darbuotojams, perkeltiems į kitas pareigas Lietuvos Respublikos diplomatinėse atstovybėse, konsulinėse įstaigose ir atstovybėse prie tarptautinių organizacijų, taip pat laikinai perkeltiems į pareigas tarptautinėje organizacijoje ar institucijoje, Europos Sąjungos institucijoje ar įstaigoje, jeigu darbo užmokestį jiems moka Lietuvos Respublikos institucijos ar įstaigos, reziduojamos valstybės teritorijoje, į oro ar jūrų uostą, geležinkelio ar autobusų stotį ir parvykimo iš jų komandiruotės dienomis, taip pat dienomis, kai kelionė dėl objektyvių priežasčių negalėjo pasibaigti komandiruotės dienomis (lengvuoju automobiliu taksi – tik kiek tai susiję su nuvykimu (išvykimu) į oro ar jūrų uostą, geležinkelio ar autobusų stotį miesto, kuriame jie yra, teritorijoje ir parvykimu iš jų), įskaitant atvejus, kai iš komandiruotės grįžtama po vidurnakčio. Apmokant Lietuvos Respublikos saugios laivybos įstatymo 4 straipsnio 5 dalyje nurodytas darbuotojo išlaidas, netaikomas šiame papunktyje nustatytas apribojimas dėl naudojimosi lengvaisiais automobiliais taksi; 
7.4. dokumentų, susijusių su išvykimu, tvarkymo išlaidos, įskaitant vykstančiųjų į užsienį kelionių draudimą, kurį gali sudaryti sveikatos draudimas, draudimas nuo nelaimingų atsitikimų, kelionės bagažo draudimas, civilinės atsakomybės draudimas;
7.5. mokėjimo už kelius, taip pat transporto priemonės draudimo ir transporto priemonių savininkų ir valdytojų civilinės atsakomybės draudimo išlaidos;
7.6. tarnybinės komandiruotės metu sunaudotų degalų įsigijimo išlaidos, atsižvelgiant į tarnybinės komandiruotės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamo transporto priemonės gamintojo nurodytus transporto priemonės techninius duomenis (degalų sunaudojimo normas 100 kilometrų), jeigu į tarnybinę komandiruotę buvo važiuojama įstaigos transporto priemone arba komandiruoto darbuotojo transporto priemone. Įsakyme būtina nurodyti transporto priemonės markę, modelį ir valstybinį numerį.
7.7. ryšių (pašto ir telekomunikacijų) išlaidos;
7.8. automobilių saugojimo aikštelėse užsienio valstybėje (valstybėse) išlaidos;
7.9. vykstant į konferenciją, simpoziumą, parodą ar kitą renginį –  registravimosi renginyje mokesčio ar bilietų į renginį pirkimo išlaidos;
7.10. valiutos keitimo kredito įstaigoje išlaidos, kai ši valiuta skirta šių  Taisyklių 7.1-7.9 ir 7.11 punktuose nurodytoms komandiruotės išlaidoms apmokėti;
7.11. kitos su tarnybine komandiruote susijusios būtinos išlaidos (su Taisyklių 7.2–7.9 papunkčiuose nurodytomis komandiruotės išlaidomis susijęs komisinis atlyginimas, apibrėžtas Lietuvos Respublikos mokėjimų įstatymo 2 straipsnyje, miesto (ekologinis), registracijos į reisą, registruoto bagažo mokesčiai, bagažo saugojimo, būtinų skiepų ir vaistų nuo užkrečiamųjų ligų išlaidos).
8. Išlaidos, tiesiogiai nesusijusios su gyvenamojo ploto nuoma, tačiau įtrauktos į apgyvendinimo paslaugas teikiančių vienetų ar asmenų išrašytus apskaitos dokumentus (maitinimas, įvairios papildomos asmeninės paslaugos), neapmokamos.
9. Dienpinigiai mokami:
9.1. pagal finansų ministro patvirtintas dienpinigių užsienio valstybėse normas;
9.2. už įsakyme nurodytą laiką. Vykstant į užsienio valstybę, už dieną,  kurią pervažiuojama Lietuvos Respublikos valstybės siena, dienpinigiai mokami pagal finansų ministro patvirtintas dienpinigių užsienio valstybėse normas, o grįžtant iš užsienio valstybės, už dieną, kurią pervažiuojama Lietuvos Respublikos valstybės siena, mokama 50 procentų finansų ministro patvirtintos dienpinigių užsienio valstybėje normos. Jeigu tarnybinės komandiruotės metu vykstama į keletą užsienio valstybių, finansų ministro patvirtintos dienpinigių užsienio valstybėse  normos taikomos atsižvelgiant į kiekvienoje užsienio valstybėje faktiškai išbūtas dienas, o pervažiavimo į užsienio valstybę diena laikoma atvykimo į tą užsienio valstybę diena. Kai darbuotojas, vykdamas į tarnybinę komandiruotę, tą pačią dieną atvyksta į kelias užsienio valstybes, už šią dieną mokamas finansų ministro patvirtintų dienpinigių tose užsienio valstybėse normų vidurkis.
9.3. 50 procentų finansų ministro patvirtintų dienpinigių užsienio valstybėje normos, o jeigu darbuotojas apsilanko keliose užsienio  valstybėse – 100 procentų finansų ministro patvirtintų dienpinigių tose užsienio valstybėse normų vidurkio, kai tarnybinė komandiruotė trunka vieną dieną;
9.4. darbuotojui, vykstančiam į tarnybinę komandiruotę į užsienio valstybę (valstybes) ir užsienio valstybėje aprūpinamam dienpinigiais, Administracijos direktoriaus ar jo įgalioto asmens sprendimu gali būti išmokėti dienpinigiai neviršijant 30 procentų finansų ministro patvirtintos dienpinigių užsienio valstybėje normos, o aprūpinamam maitinimu, Administracijos direktoriaus ar jo įgalioto asmens sprendimu, atsižvelgiant į renginio organizatoriaus nustatytas aprūpinimo sąlygas, gali būti išmokėta iki 100 procentų finansų ministro patvirtintos dienpinigių užsienio valstybėje normos (išskyrus 16 punktą), prieš tai suderinus su Centralizuotos buhalterijos  skyriumi.
10. Dienpinigiai, kurių bendra suma per mėnesį viršija 50 procentų darbuotojui nustatyto darbo užmokesčio tuo atveju, kai darbuotojui nustatytas darbo užmokestis neviršija minimalios mėnesinės algos, padaugintos iš koeficiento 1,3, arba kai  darbo užmokestis yra apskaičiuotas taikant valandinį tarifinį atlygį, neviršijantį minimaliojo valandinio atlygio, padauginto iš koeficiento 1,3, nelaikomi tarnybinių komandiruočių kompensacijomis.
11. Gyvenamojo ploto nuomos išlaidos apmokamos:
11.1. pagal finansų ministro patvirtintas gyvenamojo ploto nuomos užsienio valstybėse normas (išskyrus 11.2 ir 11.3 punktuose nurodytus atvejus);
11.2. pagal faktines išlaidas:
11.2.1. oficialių valstybinių delegacijų nariams ir jų šeimų nariams, vykstantiems į  užsienį teisės aktų nustatyta tvarka sudarytos oficialios valstybinės delegacijos sudėtyje; 
11.2.2. kai gyvenamąjį plotą užsako renginio organizatoriai;
11.3. darbuotojui (išskyrus 11.2 punkte nurodytus atvejus), vykstančiam į tarnybinę komandiruotę į užsienio valstybę (valstybes), gali būti apmokamos didesnės gyvenamojo ploto nuomos išlaidos, negu finansų ministro patvirtinta gyvenamojo ploto nuomos išlaidų norma, jeigu su tuo sutinka Administracijos direktorius arba jo įgaliotas asmuo, tačiau ši suma negali viršyti 30 procentų finansų ministro patvirtintos gyvenamojo ploto nuomos išlaidų normos. Suma, viršijanti finansų ministro patvirtintą gyvenamojo ploto nuomos išlaidų normą, nelaikoma tarnybinių komandiruočių kompensacija.
12. Tarnybinės komandiruotės išlaidos, nurodytos 7.2 –  7.11 punktuose, apmokamos tik tais atvejais, kai  pateikiami jas įrodantys dokumentai.
13. Siunčiamam į tarnybinę komandiruotę į užsienio valstybę (valstybes) darbuotojui gali būti išmokamas tarnybinės komandiruotės išlaidų avansas eurais arba užsienio valiuta pagal Europos centrinio banko paskelbtus orientacinius euro ir užsienio valiutų santykius, o tais atvejais, kai orientacinių užsienio valiutų ir euro santykių Europos centrinis bankas neskelbia, – pagal Lietuvos banko nustatomus ir skelbiamus orientacinius euro ir užsienio valiutų santykius, galiojusius avanso išmokėjimo dieną. Avansas gali būti išmokamas ir tais atvejais, kai komandiruotės išlaidas įstaigai kompensuoja užsienio institucijos.
14. Jeigu avansas darbuotojui nebuvo išmokėtas, komandiruotės išlaidos atlyginamos (pateikus šias išlaidas įrodančius dokumentus) tik eurais, o išlaidos užsienio valiuta apskaičiuojamos pagal išvykimo į komandiruotę į užsienio valstybę (valstybes) dieną galiojusius Europos centrinio banko paskelbtus orientacinius euro ir užsienio valiutų santykius, o tais atvejais, kai orientacinių užsienio valiutų ir euro santykių Europos centrinis bankas neskelbia, – pagal Lietuvos banko nustatomus ir skelbiamus orientacinius euro ir užsienio valiutų santykius.
15. Jeigu avansas į komandiruotę į užsienio valstybę (valstybes) vykstančiam darbuotojui buvo išmokėtas užsienio valiuta ne tos valstybės, į kurią vykstama, darbuotojas turi pateikti gautos užsienio valiutos keitimo į kitą užsienio valiutą dokumentą, išduotą Lietuvos Respublikos ar užsienio valstybės kredito įstaigos. Nepateikus šio dokumento, išlaidos užsienio valiuta apskaičiuojamos pagal avanso išmokėjimo dieną (jeigu avansas nebuvo išmokėtas, – išvykimo į komandiruotę į užsienio valstybę dieną) galiojusius Europos centrinio banko paskelbtus orientacinius euro ir užsienio valiutų santykius, o tais atvejais, kai orientacinių užsienio valiutų ir euro santykių Europos centrinis bankas neskelbia, – pagal Lietuvos banko nustatomus ir skelbiamus orientacinius euro ir užsienio valiutų santykius.
16. Siunčiant darbuotoją į tarnybinę komandiruotę į užsienio valstybę (valstybes) ekvivalentinių nevaliutinių pasikeitimų sąlygomis, viena valstybė moka kitos valstybės specialistų išlaikymo išlaidas vidaus valiuta pagal susitarimą.


III. TARNYBINIŲ KOMANDIRUOČIŲ LIETUVOS RESPUBLIKOS TERITORIJOJE IŠLAIDŲ APMOKĖJIMAS
     
17. Kai darbuotojas siunčiamas į tarnybinę komandiruotę Lietuvos Respublikos teritorijoje, jam apmokamos šios komandiruotės išlaidos:
17.1. dienpinigiai, jeigu tarnybinė komandiruotė trunka ilgiau nei vieną darbo dieną, – 15 procentų patvirtinto bazinės socialinės išmokos dydžio, už įsakyme nurodytą tarnybinės komandiruotės laiką;
17.2. gyvenamojo ploto nuomos išlaidos;
17.3. transporto išlaidos, susijusios su komandiruotės tikslais:
17.3.1. kelionės į tarnybinės komandiruotės vietovę (vietoves) ir grįžimo iš jos į nuolatinę darbo vietą visų rūšių transporto priemonėmis, išskyrus lengvuosius automobilius taksi, transporto išlaidos;
17.3.2. komandiruotės vietovėje (vietovėse) visų rūšių transporto priemonėmis.
17.4. tarnybinės komandiruotės metu sunaudotų degalų įsigijimo išlaidos, atsižvelgiant į tarnybinės komandiruotės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamos transporto priemonės gamintojo nurodytus transporto priemonės techninius duomenis (degalų  sunaudojimo normas 100 kilometrų), jeigu į tarnybinę komandiruotę buvo važiuojama Savivaldybės administracijos ar komandiruoto darbuotojo transporto priemone.
17.5. ryšių (pašto ir telekomunikacijų) išlaidos;
17.6. vykstant į konferenciją, simpoziumą, parodą ar kitą renginį – registravimosi renginyje mokesčio ar bilietų į renginį pirkimo išlaidos.
	17.7. vietinės rinkliavos išlaidos;
17.8. 	automobilių stovėjimo ir saugojimo aikštelėse komandiruotės vietovės teritorijoje išlaidos.

18. Visos šio Tvarkos aprašo 17.2 - 17.8 punktuose  nurodytos tarnybinės komandiruotės išlaidos atlyginamos tik tais atvejais, kai pateikiami jas įrodantys dokumentai.
19. Tais atvejais, kai komandiruojama į įvairius renginius (konferencijas, pasitarimus, simpoziumus, meno festivalius ir panašiai), kurių organizatoriai apmoka komandiruotų darbuotojų išlaikymo (maitinimo, nakvynės) išlaidas, Administracijos direktoriaus ar jo įgalioto asmens sprendimu gali būti mokami dienpinigiai neviršijant 30 procentų šios Tvarkos aprašo 17.1 punkte nurodytos dienpinigių normos, prieš tai suderinus su Apskaitos skyriumi.
20. Dienpinigiai, kurių bendra suma per mėnesį viršija 50 procentų darbuotojui nustatyto darbo užmokesčio arba darbo užmokesčio, apskaičiuoto taikant valandinį tarifinį atlygį, nelaikomi tarnybinių komandiruočių kompensacijomis.
21. Už darbą poilsio ir švenčių dieną darbuotojo rašytiniu prašymu kompensuojama suteikiant darbuotojui per mėnesį kitą poilsio dieną arba tą dieną pridedant prie kasmetinių atostogų ir mokant už tas dienas darbuotojui jo vidutinį darbo užmokestį. Papildomos poilsio dienos, pridėtos prie kasmetinių atostogų, nelaikomos atostogų dienomis.

 
IV. BAIGIAMOSIOS NUOSTATOS

22. Darbuotojai, vykstantys į tarnybines komandiruotes, vadovaujasi Šakių rajono savivaldybės administracijos tarnybinio transporto naudojimo tvarkos aprašu.
               23. Kai siunčiamas į tarnybinę komandiruotę Lietuvos Respublikos teritorijoje ar užsienio valstybėje darbuotojas sužino, kad numatyta komandiruotė neįvyks, keičiama jos data ar kt., nedelsdamas apie tai informuoja Bendrąjį skyrių.
              24. Darbuotojai, pažeidę  šios Tvarkos aprašo reikalavimus, atsako teisės aktų nustatyta tvarka. 
_______________________________


